**Diogelu Plant ac Oedolion mewn Perygl: Nodyn Cyfarwyddyd 4**

**Asesiadau risg**

|  |  |
| --- | --- |
| **Asesiadau risg ar gyfer digwyddiadau ac ymweliadau addysgol ar y campws** | Mae’r dyletswyddau iechyd a diogelwch cyffredinol yn berthnasol i ymweliadau addysgol, ond mae ffactorau ychwanegol i’w hystyried hefyd. Rhaid cynnal asesiad risg cyn cynnal unrhyw weithgaredd a gynlluniwyd neu a drefnwyd:  • sy’n cael ei gydgysylltu’n benodol ar gyfer plant a/neu oedolion mewn perygl e.e. gweithgareddau ehangu cyfranogiad/recriwtio;  • a fydd yn golygu y bydd unigolion o dan 18 oed neu oedolion mewn perygl yn bresennol neu’n cymryd rhan e.e. myfyriwr sydd wedi cofrestru ar gyfer rhaglen astudio.  Rhaid i asesiadau risg o’r fath ystyried y ddeddfwriaeth berthnasol, gan gynnwys Rheoliadau Rheoli Iechyd a Diogelwch yn y Gwaith 1999.  Bydd graddau llawn yr asesiad yn dibynnu ar natur y gweithgaredd. Bydd asesiad cyffredinol yn ddigon ar gyfer y rhan fwyaf o feysydd ond dylid cynnal asesiadau penodol os byddwch yn mynd i leoliadau lle ceir peryglon amlwg e.e. labordai, gweithdai.  Ar gyfer unigolion o dan 18 oed, rhaid i’r asesiad risg hefyd ymdrin ag unrhyw risg gynyddol a allai ddeillio o oedran a diffyg profiad yr unigolyn.  Os bydd elfen breswyl yn gysylltiedig ag ymweliadau, rhaid ystyried ffactorau pellach fel llety ar wahân i ddynion a menywod / bechgyn a merched, diogelwch a’r trefniadau ar gyfer cadarnhau bod y staff yn addas.  Mae’r Swyddog Diogelu Dynodedig a’r Dirprwy Swyddog Dynodedig yn gyfrifol am sicrhau bod asesiad risg wedi cael ei ystyried ac y gweithredwyd ar yr asesiad hwnnw fel y bo’n briodol. Rhaid cwblhau dogfen Asesiad Risg cyn pob digwyddiad ar y campws. Dylai’r ddogfen hon nodi’r peryglon posibl a’r camau a gymerwyd i sicrhau diogelwch cyfranogwyr. Gellir cael enghraifft o asesiad risg ar gyfer digwyddiad gan y tîm ehangu cyfranogiad. Gellir cael cyngor mewn perthynas ag asesiadau risg gan yr Uned Diogelwch Galwedigaethol, Iechyd a’r Amgylchedd.  Penaethiaid Ysgolion neu Gyfarwyddiaethau sy'n gyffredinol gyfrifol am sicrhau bod y dulliau priodol ar waith i sicrhau y penodir Swyddog Diogelu Dynodedig (a dirprwy pan fo angen) ac y cynhelir asesiadau risg a bod mesurau rheoli addas a digonol ar waith ac yn weithredol. Ar gyfer unigolion o dan 18 oed, rhaid i’r asesiad risg hefyd ymdrin ag unrhyw risg gynyddol a allai ddeillio o oedran a diffyg profiad yr unigolyn.  Anogir staff sy’n trefnu ymweliadau â’r Brifysgol i gysylltu â’r Tîm Ehangu Cyfranogiad (outreach@caerdydd.ac.uk) i gael arweiniad a chopïau o’r ddogfennaeth briodol.  Gellir cael arweiniad a gwybodaeth gyffredinol am gynnal asesiadau risg o’r fath gan yr Uned Diogelwch Galwedigaethol, Iechyd a’r Amgylchedd. |
|  |  |
| **Asesiadau risg mewn perthynas â derbyn myfyrwyr** | Unwaith y bydd cynnig wedi’i wneud i ymgeisydd o dan oed, rhoddir gwybod i’r Ysgol berthnasol (Ysgolion perthnasol) er mwyn gallu cynnal asesiad risg cynnar, gyda’r bwriad o sicrhau nad yw rheoliadau iechyd a diogelwch statudol yn atal yr unigolyn rhag ymgymryd â gweithgareddau sy’n gysylltiedig â’r rhaglen sy’n cyfateb i’r modiwlau craidd a/neu ddewisol llawn y mae angen eu cyflawni, neu ran ohonynt, er mwyn i’r ymgeisydd wneud cynnydd boddhaol ar y rhaglen astudio a ddewiswyd ganddo.  Gall myfyrwyr ag anghenion dysgu ychwanegol (anableddau dysgu, problemau iechyd meddwl, pobl hŷn a phobl anabl) hefyd fod yn oedolion mewn perygl. Unwaith y bydd cynnig wedi’i wneud i ymgeisydd sydd wedi datgan anabledd, bydd y Gwasanaeth Anabledd a Dyslecsia yn gofyn am wybodaeth ychwanegol fel rhan o’r weithdrefn ar gyfer nodi cymorth ac addasiadau rhesymol. Gall y weithdrefn hon gynnwys unrhyw asesiadau risg sy’n berthnasol i ddiogelu oedolion mewn perygl. |
|  |  |
| **Asesiadau Risg ar gyfer teithiau a gweithgareddau y tu allan i’r Brifysgol** | Fwy na thebyg mai teithiau a gweithgareddau y tu allan i’r Brifysgol fydd un o’r pryderon iechyd a diogelwch mwyaf difrifol mewn perthynas â phlant ac oedolion mewn perygl. Mae angen ystyried pob taith a gweithgaredd allanol yn ofalus cyn bwrw ati â’r ymweliad. Cyfrifoldeb Pennaeth yr Ysgol/y Gyfarwyddiaeth yw sicrhau y cynhelir asesiad risg cyn y digwyddiad.  Mae’r trefniadau ar gyfer rheoleiddio canolfannau a darparwyr cyfleusterau lle mae plant a phobl ifanc yn cymryd rhan mewn gweithgareddau antur o dan gwmpas Deddf Canolfannau Gweithgaredd (Diogelwch Pobl Ifanc) 1995. Noder at ddibenion y ddeddf hon, mae ‘pobl ifanc’ yn cyfeirio at bobl o dan 18 oed. |
|  |  |
| **Asesiadau risg ar gyfer lleoliadau** | Pan fydd myfyrwyr israddedig o dan 18 oed yn ymgymryd â lleoliadau gwaith fel rhan o’u rhaglen astudio, dylid cynnal asesiad risg ymlaen llaw. Bydd yr asesiad hwn yn asesu addasrwydd y lleoliad mewn perthynas â risgiau iechyd a diogelwch, yn ogystal ag unrhyw oblygiadau eraill o ran lles y myfyriwr. Bydd y canlynol yn dylanwadu ar raddau’r risg:  • hyd y lleoliad;  • a yw natur y lleoliad yn golygu y caiff y person ifanc o bosibl ei adael ar ei ben ei hun ag oedolyn;  • a oes elfen breswyl yn gysylltiedig â’r lleoliad.  Noder nid yw oedolyn sy’n goruchwylio person ifanc rhwng 16 a 18 oed mewn lleoliad gwaith yn ymgymryd â gweithgaredd rheoleiddiedig at ddibenion gwiriad DBS. |
|  |  |
| **Iechyd a Diogelwch** | Mae Rheoliadau Rheoli Iechyd a Diogelwch yn y Gwaith  yn nodi gofynion penodol ar gyfer diogelu pobl ifanc, gan gynnwys osgoi amlygiad niweidiol i ymbelydredd neu gyfryngau a all gael effaith cronig ar iechyd mewn unrhyw ffordd ac osgoi risgiau i iechyd yn deillio o wres, oerfel, sŵn neu ddirgryniad gormodol.  Maent hefyd yn cynnwys yr angen i ystyried eu cryfder corfforol a seicolegol, eu gallu i ganolbwyntio a’r ffaith nad ydynt mor ymwybodol o beryglon. Fel y nodir uchod, mae’r Ddeddf Rheoli Iechyd a Diogelwch yn y Gwaith (1999 Rheoliad 19) yn diffinio’r term ‘plant/plentyn’ fel unigolion rhwng adeg eu geni ac 16 oed. Mae unigolion 16 ac 17 oed yn ‘bobl ifanc’, mae unrhyw unigolyn dros 18 oed yn oedolyn.  Mae Deddf Atebolrwydd Meddianwyr 1957 yn ei gwneud yn ofynnol i feddianwyr ystyried y bydd plant o bosibl yn llai gofalus nag oedolion mewn sefyllfa debyg. Bydd hyn yn ystyriaeth fwy os bydd yn hysbys bod gan y plant anawsterau dysgu neu os bydd yn hysbys bod ganddynt gyflwr meddygol a all olygu eu bod yn fwy agored i niwed na’r plentyn cyffredin o ran rhagweld risg neu niwed.  Mae dyletswyddau statudol ar y Brifysgol mewn perthynas ag esgeulustod ac iechyd a diogelwch, sef:  • Cymryd gofal rhesymol i osgoi unrhyw weithredoedd neu ddiffyg gweithredoedd y gallai’r Brifysgol fod wedi rhagweld yn rhesymol y byddent yn debygol o achosi anaf;  • Cyflawni ymrwymiad y Brifysgol mewn ffordd sy’n sicrhau, cyhyd ag y bo’n rhesymol ymarferol, na chaiff unigolion eu hamlygu i risgiau iechyd a diogelwch. |
|  |  |